পরিবারের সবার সিদ্ধান্তে ভর্তি হলেন বরিশালের সরকারি ব্রজমোহন কলেজে। সংক্ষেপে বিএম কলেজ। মেজ মামা মতিউর রহমান থাকতেন বরিশালে। তিনি জাহাঙ্গীরের পড়াশোনার দায়িত্ব নিলেন। কলেজ থেকে বাড়ির দূরত্ব বেশি হওয়ায় মামা তাঁকে একটি সাইকেল কিনে দিলেন। সাইকেল পেয়ে জাহাঙ্গীর মহাখুশি, যেন বরিশাল শহর তাঁর হাতের মুঠোয় চলে এসেছে। একই সঙ্গে পড়াশোনায় মনোযোগী হয়ে উঠলেন। ১৯৬৬ সালে এই কলেজ থেকে উচ্চমাধ্যমিক পাস করলেন। সামনে পেলেন বিশ্ববিদ্যালয়ে পড়ালেখার দিন। পার হতে হবে শিক্ষার সমুদ্র। নিজেকে গড়তে হবে যোগ্য মানুষ করে।